b"\n_START_ARTICLE_\nTerry Pratchett\n_START_SECTION_\nBiografia\n_START_PARAGRAPH_\nFill de David i d'Eileen Pratchett, Terence David John Pratchett  va n\xc3\xa9ixer el 28 d'abril de 1948 a Beaconsfield, Buckinghamshire, Anglaterra. Va cursar estudis de secund\xc3\xa0ria al High Wycombe Technical High School i a la Beaconsfield Public Library._NEWLINE_El seu primer treball publicat, un conte curt pel qual li van pagar 14 lliures, el va escriure a l'edat de tretze anys._NEWLINE_Treballant al diari local Bucks Free Press com a periodista, va tenir la sort de con\xc3\xa8ixer el codirector de Colin Smythe Limited, una editorial de Buckinghamshire, a qui va comentar que havia escrit una novel\xc2\xb7la, The carpet people, que va ser publicada el 1971._NEWLINE_El 1980 va entrar a treballar al Central Electricity Generating Board, un butllet\xc3\xad pagat per les empreses el\xc3\xa8ctriques,  on es va encarregar de les not\xc3\xadcies relatives a les centrals nuclears. Despr\xc3\xa9s de l'accident nuclear de Three Mile Island, Pennsilv\xc3\xa0nia, EUA, va decidir deixar la feina i dedicar-se exclusivament a l'escriptura i va arribar a escriure tres novel\xc2\xb7les en un any._NEWLINE_El mar\xc3\xa7 de 2005 havia venut m\xc3\xa9s de 40 milions de llibres. Despr\xc3\xa9s de J.K. Rowling, \xc3\xa9s l'autor amb m\xc3\xa9s vendes. Tamb\xc3\xa9 \xc3\xa9s l'autor de qui es roben m\xc3\xa9s llibres a les llibreries del Regne Unit._NEWLINE_Pratchett va ser nomenat oficial de l'ordre de l'imperi brit\xc3\xa0nic (Order of the British Empire) pels serveis a la literatura (1998), doctor honoris causa en literatura per les universitats de Warwick (University of Warwick, 1999), de Portsmouth (University of Portsmouth, 2001) i de Bristol (University of Bristol, 2004)._NEWLINE_Va morir el 12 de mar\xc3\xa7 de 2015 a l'edat de 66 anys, v\xc3\xadctima d'una atr\xc3\xb2fia cortical posterior degenerativa causada per l'Alzheimer. Va deixar, per\xc3\xb2, com a comiat, una s\xc3\xa8rie de tuits programats al seu compte de Twitter en qu\xc3\xa8 s'acomiadava dels seus seguidors.\n_START_SECTION_\nObra\n_START_PARAGRAPH_\nLa seva obra m\xc3\xa9s coneguda \xc3\xa9s Discworld ['Discm\xc3\xb3n'], una s\xc3\xa8rie de llibres humor\xc3\xadstics i sat\xc3\xadrics que t\xc3\xa9 lloc a un m\xc3\xb3n de fantasia amb forma de disc (o de pizza) aguantat per quatre elefants gegantins que a la vegada s\xc3\xb3n damunt la gran tortuga A'Tuin, de quinze mil quil\xc3\xb2metres de llarg, que neda per l'espai._NEWLINE_Els grans t\xc3\xb2pics m\xc3\xa9s parodiats a les novel\xc2\xb7les de Discworld, s\xc3\xb3n els grans protagonistes de les novel\xc2\xb7les de ci\xc3\xa8ncia-ficci\xc3\xb3 i fantasia de tots els temps, les pel\xc2\xb7l\xc3\xadcules d'Ingmar Bergman, Austr\xc3\xa0lia, el cinema, els diaris, el rock-and-roll, la religi\xc3\xb3, la filosofia (principalment, la grega cl\xc3\xa0ssica), la hist\xc3\xb2ria eg\xc3\xadpcia, els sindicats i els gremis._NEWLINE_La seva novel\xc2\xb7la The Amazing Maurice and His Educated Rodents ['El fant\xc3\xa0stic Maurici i els seus educats rosegadors'], encara no tradu\xc3\xafda al catal\xc3\xa0, va guanyar la Medalla Carnegie (Carnegie Medal) a la millor novel\xc2\xb7la infantil de 2001._NEWLINE_El 2006 va estar nominat als premis Nebula (Nebula Award) per la novel\xc2\xb7la Going postal ['Fent el paperot']."